

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 023-05/17-01/07

URBROJ: 2186/012-02/05-17-2

Ivanec, 27. lipnja 2017.

**Z A P I S N I K**

**od 27. lipnja 2017. godine**

sastavljen na 2. sjednici Gradskog vijeća Grada Ivanca održanoj u Gradskoj vijećnici, Trg hrvatskih ivanovaca 9b.

Započeto u 19,00 sati.

Zapisnik vodi: Snježana Canjuga.

Nazočni: Brezovec Klaudija, Canjuga Mario, Debeljak Vladimir, Đula Zdenko, Đuras Zdenko, Friščić Ljubica, Grđan Josip, Grudiček Miljenko, Hudoletnjak Stjepan, Patekar Dalibor, Prašnjak Danica, Sedlar Đunđek Ksenija, Sedlar Ivan, Sever Domagoj, Štefanko Marijan, Vlaisavljević Daniel.

Izostanak je opravdala: Golubić Milena.

Osim vijećnika nazočni su bili: Milorad Batinić – gradonačelnik, Lidija Kozina i Branko Putarek – zamjenici gradonačelnika, Stanko Rožman, Marina Držaić, Ljiljana Risek, Maja Darabuš, Irena Romanić – Upravni odjeli Grada Ivanca, Katica Levanić – vijećnica Županijske skupštine, Mladen Stanko – Ivkom d.d. Ivanec, Tajana Daraboš – Sjeverni FM Radio.

Sjednicu vodi Ksenija Sedlar Đunđek – predsjednica Gradskog vijeća, konstatira da je nazočno 16vijećnika od ukupno 17 pa će se donositi pravovaljane odluke.

Predsjednica Vijeća predlaže za sjednicu dnevni red primljen uz poziv, s obzirom da predlagatelj niti nazočni nemaju prijedloga za izmjenom ili dopunom istog.

Svih 16 nazočnih vijećnika glasovalo je „za“ predloženi dnevni red te predsjednica konstatira da je jednoglasno, sa 16 glasova „za“, usvojen sljedeći

**D N E V N I R E D**

**Aktualni sat**

1. **Zapisnik s konstituirajuće sjednice Gradskog vijeća Grada Ivanca održane 9. lipnja 2017. godine**
2. **Odluka o porezima Grada Ivanca**
3. **Odluka o povjeravanju poslova utvrđivanja i naplate poreza na potrošnju**
4. **Odluka o izmjenama i dopunama odluke o naknadama dužnosnika, članova Gradskog vijeća, radnih tijela, članova vijeća mjesnih odbora i plaćama dužnosnika koji dužnost obavljaju profesionalno**
5. **Odluka o ukidanju svojstva javnog dobra u općoj uporabi – nerazvrstana cesta na kčbr. 3243, k.o. Jerovec**
6. **Zaključak o prijenosu prava vlasništva Gradu Ivancu**

**Aktualni sat**

Ksenija Sedlar Đunđek: Upoznaje vijećnike da su pristigle dvije obavijesti o osnivanju Kluba vijećnika. Vijećnici Hrvatske narodne stranke dostavili su obavijest da su vijećnici pozicije gore navedenih stranaka HNS, HSU i HSS osnovali Klub vijećnika, te je za predsjednika Kluba izabran Sedlar Ivan, a za njegovog zamjenika Štefanko Marijan. Klub vijećnika SDP-a također je dostavio obavijest o osnivanju Kluba vijećnika koji čine sljedeći članovi Gradskog vijeća: Dalibor Patekar, Domagoj Sever i Danijel Vlaisavljević. Predsjednik kluba vijećnika SDP-a je Domagoj Sever.

Pitanja i prijedlozi vijećnika:

1. Vladimir Debeljak: Imam pitanje, s obzirom na nevrijeme prije dva dana koje je dijelom zahvatio i Grad Ivanec, da li se planira da gradske službe izađu na procjenu nastalih šteta u gradu Ivancu jer pojedinačno dobivamo informacije o štetama u vinogradima i na građevinama?
2. Daniel Vlaisavljević*:* Postavljam pitanje vezano uz Šenoinu ulicu i Ulicu Zeleni dol, kakva je rekonstrukcija tih ulica, odnosno rekonstrukcija i obnavljanje asfaltnog sloja. Molio bih odgovor u pisanom obliku.
3. Dalibor Patekar: Kada će početi izgradnja prometnice u Ulici Petra Preradovića?
4. Domagoj Sever: Upućujem dvije sugestije predsjednici Vijeća. Prva je na poziv koji je dostavljen, a vidim ovdje i prisutnu vijećnicu Županijske skupštine. Sukladno dobroj praksi koja je bila u prošlom mandatu, sugeriram da se pozivaju svi vijećnici Županijske skupštine. Na ovu sjednicu Gradskog vijeća pozvano je troje vijećnika Županijske skupštine, a vijećnik SDP-a koji nas predstavlja u Županijskoj skupštini nije pozvan na sjednicu pa vas molim da ubuduće bude pozvan na sjednicu. Druga sugestija je, sukladno članku 100. Poslovnika koji je bio mijenjan u prošlom mandatu Gradskog vijeća, poziv za sjednicu zajedno s materijalima dostavlja se članovima Gradskog vijeća u pravilu 8 dana prije održavanja sjednice. Materijali za ovu sjednicu dostavljeni su 6 dana prije održavanja sjednice. Apeliram da se dostavljaju u roku 8 dana da bi se vijećnici mogli pripremiti za sjednicu. Imam pitanje kako teku pregovori sa stranim investitorom koji je u prošlom mandatu najavljen kao zainteresiran za ulaganje u Poslovnu zonu u Ivancu?

Gradonačelnik: A o kojem vijećniku SDP-a se radi?

Domagoj Sever: Vladimiru Grudenić.

Daniel Vlaisavljević: I Mario Habek je također vijećnik SDP-a.

Milorad Batinić: Praksa je da se svi vijećnici pozivaju. Službe će to zabilježiti.

1. Zdenko Đula: U kojoj su fazi radovi na obnovi gradske nekretnine na lokaciji bivšeg Retro bara, kakvi su s tim objektom planovi i da li je provedena analiza statike objekta prije nego što se pristupilo njegovoj obnovi, a za koju smatram da je možda nije trebalo biti?

Odgovori na pitanja vijećnika:

1. Milorad Batinić: Odgovor na prvo pitanje gospodina Debeljaka. Gradske službe su odmah izašle u nedjelju nakon samog nevremena i tijekom jučerašnjeg i današnjeg dana. Prvenstveno se obilaze nerazvrstane ceste, javne površine da se vidi koja je šteta i odmah se prišlo samoj sanaciji toga. Vidjeli ste prilike u gradskom parku i zajedno sa komunalnom tvrtkom Ivkom kojoj su povjereni poslovi održavanja nerazvrstanih cesta prići će se sanaciji istih. Nismo zaprimili informaciju da se netko od građana žalio na procjenu, da je počinjena šteta na nekim poljoprivrednim kulturama ili nešto slično tom obimu. Tu je dalje procedura da se mora prijaviti šteta. Proglašenje elementarne nepogode je u nadležnosti Županije, ali mislim da tu nema osnova, nema elemenata. Gradske službe prvenstveno rade na javnim površinama, nerazvrstanim cestama koje su u vlasništvu Grada i odmah se prišlo i detekciji i sanaciji.
2. Milorad Batinić: Vijećniku Vlaisavljeviću dostaviti će se pisani odgovor.
3. Stanko Rožman: U programu gradnje komunalne infrastrukture za ovu godinu stavili smo izgradnju, odnosno asfaltiranje Ulice Petra Preradovića u ovom dijelu, jer znamo da se ona proteže i preko ulice I. G. Kovačića. Od Gajeve do Kovačićeve, Tu smo imali namjeru da asfaltiramo ne po punoj širini nego u dijelu koji bi zadovoljio potrebe građana i koji bi eliminirao ove probleme koje ljudi imaju i zbog kojih se žale, a to je prašina ljeti, a grabe i voda zimi ili u proljeće ili kada pada kiša. Isti model koji je bio ponuđen građanima u Novoj ulici i građanima u Stepinčevoj ulici bio je ponuđen i građanima u Preradovićevoj ulici, međutim tamo nismo naišli na odaziv, ljudi nisu htjeli prihvatiti sufinanciranje. Stvar je bila u tome da smo nudili pet metara asfalta i to bi bili napravili, a naravno kad smo financijski „tanki“ da projekat provedemo u cijelosti, kad imamo tamo i dva odvojka. To je veliki zahvat. Htjeli smo za početak napraviti samo taj dio da eliminiramo ove najznačajnije smetnje građanima, a onda dalje bi to išlo nekim svojim tijekom. S druge strane stavili smo to u program nadajući se da ćemo ostvariti dodatna sredstva s razine državnih ministarstava i tu nismo imali sreće, te taj program nije prošao. Na natječaj Ministarstva regionalnog razvoja smo kandidirali taj projekt, nažalost nije prošao. Nije prošao ni most u Gajevoj na Bistrici, međutim njega smo morali zbog prioriteta, zbog važnosti toga mosta napraviti, a i na natječaju je postignuta cijena malo niža od one koju smo očekivali i s kojom smo planirali, tako da smo to mogli financijski podnijeti. Međutim, sama Preradovićeva morat će čekati dali rebalans ili određene tzv. konzultacije sa ostalim odjelima da vidimo hoćemo li raspolagati do kraja godine sa dostatnim sredstvima ili ne. Ako bude moguće, gradonačelnik će predložiti u svom programu ili asfaltiranje, a u slučaju nedostatka sredstava morati će čekati i narednu godinu.

Dalibor Patekar: U proračunu i u programu izgradnje piše da se financira iz komunalnog doprinosa i iz ostalih prihoda proračuna, ne iz kapitalnih potpora.

Stanko Rožman: Ostali prihodi proračuna su vam isto tako i sufinanciranje građana i kapitalne potpore kad jednom uđu u proračun.

Milorad Batinić: Po odluci Gradskog vijeća kad se radi o novom sloju asfalta, odluka Gradskog vijeća je da se ide u sufinanciranje građana. Naprosto mi smo prisiljeni na takav model sufinanciranje, takav je bio u Novoj ulici i Stepinčevoj ulici. Mi ne možemo analogno tome nekoga dovesti u nepovoljniji položaj nego što je. Nažalost, u Preradovićevoj nije bilo odaziva i naprosto to je razlog zašto se nije krenulo. Što se tiče ovoga, ja ću ponoviti da su sve to porezni prihodi iz kojih se financira, a činjenica je isto da se i rebalansom proračuna može napraviti i alokacija mjesta odakle se nešto financira. Ukoliko kandidirate neki projekt za cca 200.000,00 kuna, dobijete 100.000,00 kuna, naravno da ako idete u realizaciju da se tada kroz rebalans proračuna i lokacija mjesta nastanka i od kojih se izvora financira data.

Dalibor Patekar: Molim Vas odgovor i u pisanom obliku.

1. Milorad Batinić: Nažalost nema direktorice Poslovne zone, ona je daleko upućenija, međutim po zadnjim informacijama, kontakt je bio uspostavljen odmah nakon lokalnih izbora. Činjenica je da se radi o dva strana investitora. Imam informaciju da jedan investitor koji je bio tijekom prošle godine ima kompletnu dokumentaciju u vrlo visokoj fazi zgotovljenosti, tj. pred kraj. Taj investitor je otvorio tvrtku sa sjedištem u Ivancu i potpisano je pismo namjere za investiranje. Drugi investitor koji se pojavio u trećem, četvrtom mjesecu, direktorica Poslovne zone direktno komunicira sa njima, mislim da se radi o tome da li je u fazi kretanja u izradu idejne dokumentacije ili poslovnog plana.
2. Milorad Batinić: Pitanje vijećnika Đule u svezi radova na Retro baru, taj objekt je u vlasništvu Grada, ali tim objektom upravlja Pučko učilište. Ono što znam, napravljena je statička analiza, u to sam siguran, prema informacijama ravnatelja, ali proslijediti ćemo pitanje ravnatelju Učilišta pa ćete dobiti pisani odgovor.

Zdenko Đula: Kakvi su dalje planovi s tim objektom?

Više nije bilo pitanja vijećnika pa predsjednica Vijeća zaključuje aktualni sat i prelazi na točke dnevnog reda.

**TOČKA 1.**

**Zapisnik s konstituirajuće sjednice Gradskog vijeća Grada Ivanca**

**održane 9. lipnja 2017. godine**

Nakon provedenog glasanja predsjednica Vijeća konstatira da je Zapisnik s konstituirajuće sjednice Gradskog vijeća Grada Ivanca održane 9. lipnja 2017. godine, bez primjedaba, jednoglasno sa 16 glasova „za“ usvojen.

**TOČKA 2.**

**Odluka o povjeravanju poslova utvrđivanja i naplate poreza na potrošnju**

Uvodno obrazloženje podnijela je Maja Darabuš – pročelnica Upravnog odjela za proračun, financije i gospodarstvo: Kao što piše i u samim obrazloženjima, Zakonom o lokalnim porezima, koji je stupio na snagu 1. siječnja 2017. godine, uređuje se sustav utvrđivanja i naplate lokalnih poreza kao izvora financiranja jedinica lokalne samouprave. Odredbe o obvezi plaćanja tih lokalnih poreza, do sada su bili uređeni Zakonom o financiranju jedinica lokalne, odnosno regionalne samouprave. Zadaća predstavničkih tijela je da do 30. lipnja donesu odluke o porezima i predloženom odlukom u obvezi smo utvrditi vrste poreza, porezne obveznike, porezne osnovice, stope i visine poreza, te način obračuna i plaćanje poreza koji pripadaju Gradu Ivancu. Što se tiče vrsta poreza koje utvrđujemo, tu nema nekih razlika u odnosu na postojeću odluku, osim poreza na tvrtku kojeg je Zakon o lokalnim porezima ukinuo s 1. siječnja ove godine i on više kao takav ne postoji. Ostali porezi su zadržani, znači to je prirez koji se plaća na porez na dohodak, porez na potrošnju, porez na kuće za odmor koji prema predmetnom zakonu važi još ovu godinu, znači on se ukida sa 1.1. naredne godine. Ono što je novina, čega do sada nije bilo i što je naša obaveza, a to je uvesti porez na nekretnine. Ove prethodno nabrojane vrste poreza nisu se mijenjale u odnosu na dosadašnju odluku, a porez na nekretnine kao što i stoji u članku 15. predložene Odluke, znači predmet oporezivanja, porezni obveznici, utvrđivanje naplata i sva pitanja koja su vezana uz porez na nekretnine uredit će se posebnom odlukom Gradskog vijeća, koju je u obvezi Gradsko vijeće donijeti do 30. studenog ove godine. Ono što službe rade po pitanju vođenja poreza na nekretnine je da smo građanima, koji su obveznici plaćanja komunalne naknade, poslali na adrese kratke obavijesti koje će u sebi sadržavati one osnovne informacije, da se građanima da otprilike informacija zbog čega je to i koja je njihova obaveza. Obaveza građana je da obrasce koji su dostavljeni, da ih popune i vrate u gradsku upravu do 31. kolovoza. Službe onda imaju rok do 15. prosinca da te dobivene podatke usklade sa postojećim podacima koje imaju u svojim bazama podataka i da ih usklade sa podacima koje smo dobili od Državne geodetske uprave, od Porezne uprave i od Ministarstva graditeljstva. Obrasci koji su stigli na adrese, posebno su kreirani obrasci za stambene prostore, posebno za poslovne prostore i posebno za neizgrađeno građevinsko zemljište.

Daniel Vlaisavljević: Porez na kuće za odmor, vidimo da se spominje cijena od 7 kuna po m2. Svi znamo da smo u proteklom periodu imali projekt legalizacije te s obzirom na taj projekt legalizacije vjerujemo da je jako puno tih kuća za odmor legalizirano u potpuno drugom obimu i dimenziji nego je do sada bilo. Iz tog razloga se bojimo da je ta cijena dosta velika po m2 i zato ćemo kao klub vijećnika glasati suzdržano za ovu točku dnevnog reda jer smatramo da je to direktni udar na građane.

Maja Darabuš: 7 kuna po metru kvadratnom je visina poreza koju smo imali do sada, od početka od kad je Grad uveo tu vrstu poreza i ono što je postojeći i prijašnji zakon o financiranju dao, znači raspon tog poreza koji može biti do 15 kn po metru kvadratnom.

Milorad Batinić: Ovom Odlukom se ništa ne povećava, postojeći iznos ostaje, a ta odluka će se promijeniti 1.1 2018. jer više nema poreza na kuće za odmor nego će se obračunavati kako se sada obračunava komunalna naknada, odnosno porez na nekretnine. Već su rješenja izašla van tako da nije nikakav novi namet, isto je.

Zdenko Đula: Imam pitanje za raspravu, vezano uz ove obrasce koje su građani primili a u sklopu priprema za uvođenje poreza na nekretnine. Puno je bilo u javnosti komentara da se tom problemu moglo pristupiti na malo drugačiji način, a to bi bilo da ti obrasci koji su prazni poslani građanima da su dostavljeni popunjeni sa postojećim podacima iz baze koju vi imate kao Grad Ivanec. Tako da građani mogu izvršiti kontrolu svih veličina i kvadratura kojima Grad raspolaže, te se onda o tome očitovati da li su to stvarne vrijednosti ili će tražiti promjenu kvadrature. Pitanje je da li je to bilo moguće napraviti jednostavnim ispisom iz baze ili ne?

Milorad Batinić: Dostavljanje obrazaca propisano je Zakonom Ministarstva financija, odnosno Porezna je propisala rokove i propisala je tvrtka Libusoft koja je izradila te obrasce temeljem Zakona, znači koja radi nama baze podataka u smislu kasnijeg obračuna i evidentiranja. Što se tiče vašeg promišljanja, svaki građanin može doći u Upravni odjel za financije gdje se vodi ta evidencija i može si izvaditi te podatke. Ovo je jedna kontrola da se vidi jer je možda u međuvremenu došlo do legalizacije nekog novog prostora stambenoga, da li je netko dobio novi prostor ili izgubio prostor, prenamijenio, to građanin sam zna. Nije bila praksa, odnosno naputak da se na takav način postupa, već poštivajući preporuke Ministarstva na koji način da se to napravi. Svaki građanin koji ne zna koliku površinu ima može doći.

Maja Darabuš: Svaki građanin koji je obveznik plaćanja komunalne naknade primio je doma i rješenje o obvezi komunalne naknade gdje su navedene površine, ono što u postojećim rješenjima ima to su kvadrature stambenih prostora i kvadrature garažnih prostora. Porez na nekretnine obuhvaća šire oporezivanje naših nekretnina o kojima apsolutno nikakvih podataka nemamo u našim evidencijama. Znači, sve pomoćne građevine, podrumske prostorije u kućama, pomoćne prostore, toga mi do sad nismo imali, jer nismo ni obračunavali. Ima broj telefona i građani zovu i pitaju, te im izlazimo ususret. Mislim da maksimalno odrađujemo to koliko možemo, a sami rokovi za ustrojavanje evidencije su nam vrlo kratki. Molimo građane da se požure, nakon što se dostave svi ti podaci, imamo još jako puno posla oko samih unosa i unosa novih podataka koje nismo bili obvezni imati jer nisu ulazili u cijenu komunalne naknade.

Ljubica Friščić: Spomenuli ste podrume. Treba sad upisati i podrume?

Maja Darabuš: Oni se tretiraju za sada kao pomoćne prostorije. Postoji rubrika pomoćnih prostorija i tamo se unosi kvadratura.

Ljubica Friščić: Prije kada se najavljivao taj porez govorilo se da neće biti neke razlike i da će čak manji biti. Ja spadam u stariju generaciju i obraća mi se dosta starijih ljudi kojima je to problem i dosta teško im je popuniti te obrasce. Više ni ne znaju gdje su im stara rješenja. Dosta bude problema oko toga. Pitanje je da li treba katastarsku česticu ili zemljišnoknjižni izvadak, jako se teško snaći u tome.

Maja Darabuš: Znam, ali mi maksimalno pomažemo u popunjavanju podataka. Treba se samo odazvati. Mi bi bili sretniji da je malo duži rok za ustrojavanje evidencije.

Domagoj Sever: Apeliram na gradske službe ako je moguće da iskoristimo ivanečke novine i da građanima prenesemo ove informacije koje smo sada čuli, da probamo dati neke odgovore koji bi im olakšali popunjavanje, kome se mogu obratiti jer osobe treće životne dobi teško popunjavaju obrasce.

Ljiljana Risek: Tekst je već spreman i to jako opsežan sa pitanjima, jednostavnim odgovorima, uputama i to će biti objavljeno, ali isto tako idemo i prema drugim medijima i preko Radio Kaj-a i Radio SjeverniFM.

Više se nitko se nije javio za raspravu pa predsjednica zaključuje raspravu i prelazi na glasovanje.

Nakon provedenog glasanja, predsjednica Vijeća konstatira da je od 16 nazočnih vijećnika 13 vijećnika glasovalo „za“, a 3 vijećnika bila su „suzdržana“ te je s 13 glasova donijeta

**ODLUKA**

**o porezima Grada Ivanca**

**I. OPĆA ODREDBA**

Članak 1.

Ovom se Odlukom utvrđuju vrste poreza, porezni obveznik, porezna osnovica, stopa i visina poreza, te način obračuna i plaćanja poreza koji pripadaju Gradu Ivancu (u daljnjem tekstu: Grad).

**II.VRSTE POREZA**

Članak 2.

Gradu pripadaju slijedeći porezi:

1.prirez porezu na dohodak,

2.porez na potrošnju,

3.porez na kuće za odmor,

4.porez na nekretnine.

**1.Prirez porezu na dohodak**

Članka 3.

Prirez porezu na dohodak plaća se na području Grada sukladno zakonu i podzakonskom aktu kojim se uređuje porez na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada.

Članak 4.

Osnovica prirezu poreza na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 10% na osnovicu iz članka 4. ove Odluke.

Prirez porezu na dohodak prihod je Proračuna Grada Ivanca.

Poslove u vezi s utvrđivanjem i naplatom prirezu poreza na dohodak obavlja Ministarstvo financija, Porezna uprava.

**2.Porez na potrošnju**

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada Ivanca.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Grada.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Članak 9.

Porez na potrošnju alkoholnih i bezalkoholnih pića plaća se po stopi od 3% na osnovicu iz stavka 1. ovog članka.

Porez na potrošnju alkoholnih i bezalkoholnih pića prihod je Proračuna Grada Ivanca.

Poslove u vezi s utvrđivanjem i naplatom poreza na potrošnju obavlja Porezna uprava.

**3.Porez na kuće za odmor**

Članak 10.

Porez na kuće za odmor plaća pravna ili fizička osoba koja je vlasnik kuće za odmor, a koje se nalaze na području Grada Ivanca.

Članak 11.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor, u smislu ove Odluke, ne smatraju se gospodarske zgrade koje služe za smještaj poljoprivrednih strojeva, oruđa i drugog pribra, kao i dijelovi objekta koji služe u iste svrhe.

Članak 12.

Porez na kuće za odmor plaća se u visini od 7,00 kuna/m2 korisne površine kuće za odmor, te je prihod Proračuna Grada Ivanca.

Porez na kuće za odmor plaća se godišnje i u roku od 15 dana od dana dostave rješenja o utvrđivanju poreza.

Članak 13.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor u vrijeme dok su u njima smješteni prognanici i izbjeglice.

Članak 14.

Obveznici poreza na kuće za odmor u obvezi su Upravnom odjelu za proračun, financije i gospodarstvo dostaviti podatke o kućama za odmor, koji se odnose na mjesto gdje se objekt nalazi, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

**4.Porez na nekretnine**

Članak 15.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Gradskog vijeća Grada Ivanca, sukladno Zakonu o lokalnim porezima („Narodne novine“ br. 115/16).

**III.PROVEDBENE ODREDBE**

Članak 16.

Poslove u svezi s utvrđivanjem, evidentiranjem, nadzorom i naplatom i ovrhom prireza porezu na dohodak i poreza na potrošnju obavlja Ministarstvo financija, Porezna uprava.

Poslove u svezi s utvrđivanjem i naplatom poreza na kuće za odmor obavlja Upravni odjel za proračun, financije i gospodarstvo Grada Ivanca.

Članak 17.

Porezni obveznik dužan je Upravnom odjelu za proračun, financije i gospodarstvo dostaviti dokaz o svakoj promjeni koja utječe na utvrđivanje porezne obveze za porez iz članka 2. točke 3. u roku od 15 dana od nastale promjene.

Članak 18.

Glede utvrđivanja, razreza, naplate, žalbe, obnove postupka, zastare, kaznenih i prekršajnih sankcija, te drugih postupovnih odredaba pri utvrđivanju i naplati gradskih poreza iz ove Odluke primjenjuju se odredbe Općeg poreznog zakona, Zakona o lokalnim porezima i svih drugih propisa kojima se regulira predmetno područje.

**IV.PRIJELAZNE I ZAVRŠNE ODREDBE**

Članak 19.

Danom stupanja na snagu ove Odluke prestaje važiti Odluka o gradskim porezima („Službeni vjesnik Varaždinske županije“ br. 20/01, 19/06, 16/07) i Odluka o prirezu poreza na dohodak („Službeni vjesnik Varaždinske županije“ br. 33/05).

Članak 20.

Odredbe članka 10.-14. ove Odluke prestaju važiti 1. siječnja 2018. godine.

Članak 21.

Postupci utvrđivanja poreza na kuće za odmor započeti po odredbama Odluke o gradskim porezima („Službeni vjesnik Varaždinske županije“ br. 20/01, 19/06, 16/07), a koji do stupanja na snagu Zakona o lokalnim porezima („Narodne novine“ br. 115/16) nisu dovršeni, dovršiti će se po odredbama Odluke o gradskim porezima („Službeni vjesnik Varaždinske županije“ br. 20/01, 19/06, 16/07).

Postupci utvrđivanja poreza na kuće za odmor započeti u periodu od stupanja na snagu Zakonu o lokalnim porezima („Narodne novine“ br. 115/16), a koji do stupanja na snagu ove Odluke nisu dovršeni, dovršiti će se po odredbama ove Odluke.

Članak 22.

Ova Odluka stupa na snagu u roku od 8 dana od dana objave u „Službenom vjesniku Varaždinske županije“, osim odredbi o prirezu porezu na dohodak koje stupaju na snagu prvog dana u mjesecu nakon mjeseca objave u „Narodnim novinama“.

**TOČKA 3.**

**Odluka o povjeravanju poslova utvrđivanja i naplate poreza na potrošnju**

Uvodno obrazloženje podnijela je Maja Darabuš – pročelnica Upravnog odjela za proračun, financije i gospodarstvo: Postojeća odluka o povjeravanju poslova evidentiranja, utvrđivanja nadzora i naplate poreza na potrošnju dužni smo ju prilagoditi novom Zakonu o lokalnim porezima što je ovim prijedlogom i napravljeno. Znači, u odnosu na postojeće stanje ne mijenja se ništa, ostaje ista visina tog poreza, ostaje ista visina naknade koja se plaća Poreznoj upravi, a sve je definirano Zakonom o lokalnim porezima i posebnim Pravilnikom o uvjetima, opsegu i naknadi za obavljanje poslova utvrđivanje, evidentiranja nadzora i naplate ovrhe radi naplate poreza jedinica lokalne samouprave.

Otvorena je rasprava.

Nitko se nije javio za raspravu pa predsjednica zaključuje raspravu i prelazi na glasovanje.

Nakon provedenog glasanja, predsjednica Vijeća konstatira da je svih 16 nazočnih vijećnika glasovalo „za“ te je jednoglasno sa 16 glasova donijeta

**ODLUKA**

**o povjeravanju poslova utvrđivanja i naplate poreza na potrošnju**

Članak 1.

Poslovi u vezi utvrđivanja, evidentiranja, nadzora i naplate poreza na potrošnju povjeravaju se Ministarstvu financija, Poreznoj upravi (u daljnjem tekstu: Porezna uprava).

Članak 2.

Za obavljanje poslova utvrđivanja, evidentiranja, nadzora, naplate i ovrhe radi naplate poreza na potrošnju, Poreznoj upravi pripada naknada u visini od 5% od ukupno naplaćenih prihoda.

Članak 3.

Ovlašćuje se nadležna organizacija platnog prometa zadužena za naplatu javnih prihoda (Financijska agencija) da naknadu koja pripada Poreznoj upravi, obračunava i uplaćuje izravno u Državni proračun i to do zadnjeg dana u mjesecu za protekli mjesec.

Članak 4.

Ovom Odlukom stavlja se van snage Odluka Gradskog poglavarstva, KALSA: 410-01/05-01/9, URBROJ: 2186/012-05-2 od 1. prosinca 2005. godine.

Članak 5.

Ova Odluka stupa na snagu osmog dana od dana objave u „Službenom vjesniku Varaždinske županije“.

**TOČKA 4.**

**Odluka o izmjenama i dopunama odluke o naknadama dužnosnika, članova Gradskog vijeća, radnih tijela, članova vijeća mjesnih odbora i plaćama dužnosnika koji dužnost obavljaju profesionalno**

Marina Držaić – pročelnica Upravnog odjela za lokalnu samoupravu, imovinu i javnu nabavu: Odluka o naknadama dužnosnika, članova Gradskog vijeća, radnih tijela i članova vijeća mjesnih odbora, koja je na snazi od 2009. godine, usklađujemo je sa Zakonom o porezu na dohodak u smislu da gradski vijećnici koji se odriču svoje naknade, prijašnjom Odlukom je propisano da je to bruto iznos naknade. S obzirom da je Zakon o porezu na dohodak stupio na snagu 1. siječnja, on propisuje da se utvrđuje obveza obračuna i plaćanja poreza, prireza i doprinosa u državni proračun. Samim time na neto naknadu obračunati porez na dohodak, odnosno sva davanja uplaćuju se u državni proračun, a neto naknada gradskog vijećnika, ako se on odriče, uplaćuje se političkoj stranci čiji je pripadnik. Isto tako je napravljena korekcija na način da smo promijenili naslov Odluke jer je u Odluci još uvijek stajalo i plaće dužnosnika koji dužnost obavljaju profesionalno, ali je Gradsko vijeće u međuvremenu donijelo posebnu Odluku o plaćama i naknadama dužnosnika koji dužnost obavljaju profesionalno. Usklađujemo se sa Zakonom.

Otvorena je rasprava.

Nitko se nije javio za raspravu pa predsjednica zaključuje raspravu i prelazi na glasovanje.

Nakon provedenog glasanja, predsjednica Vijeća konstatira da je svih 16 nazočnih vijećnika glasovalo „za“ te je jednoglasno sa 16 glasova donijeta

**Odluka o izmjenama i dopunama Odluke**

**o naknadama dužnosnika, članova Gradskog vijeća,**

**radnih tijela, članova Vijeća Mjesnih odbora i plaćama dužnosnika**

**koji dužnost obavljaju profesionalno**

**Članak** 1.

Naslov Odluke o naknadama dužnosnika, članova Gradskog vijeća, radnih tijela, članova Vijeća mjesnih odbora i plaćama dužnosnika koji dužnost obavljaju profesionalno („Službeni vjesnik Varaždinske županije“ br. 49/09, 27/10), mijenja se i glasi: „Naslov Odluke o naknadama dužnosnika, članova Gradskog vijeća, radnih tijela i članova Vijeća mjesnih odbora“.

**Članak 2.**

Članak 7. mijenja se i glasi:

„Dužnosnici i članovi Gradskog vijeća mogu se pismenim zahtjevom odreći neto iznosa naknade koja im je utvrđena ovom Odlukom.

Ukoliko se osobe iz stavka 1. ovog članka pismeno odrede o odricanju prava na naknadu, sredstva koja su planirana Proračunom za tu namjenu, u neto iznosu, pripadaju političkoj stranci s čije liste je član izabran u Gradsko vijeće, uz obvezu obračuna i isplate u državni proračun poreza na dohodak, prireza i doprinosa sukladno važećim zakonskim propisima“.

**Članak 3.**

Ove Izmjene i dopune Odluke stupaju na snagu osam dana po objavi u Službenom vjesniku Varaždinske županije.

**TOČKA 5.**

**Odluka o ukidanju svojstva javnog dobra u općoj uporabi**

**– nerazvrstana cesta na kčbr. 3243, k.o. Jerovec**

Uvodno obrazloženje podnijela je Marina Držaić – pročelnica Upravnog odjela za lokalnu samoupravu, imovinu i javnu nabavu: Iz priloženih materijala, odnosno prijavnog lista za katastarsku česticu vidljivo je da se radi se o pristupnoj cesti na deponiju Jerovec. Sukladno izdanoj dozvoli za gradnju, odnosno zahvatu u prostoru, potrebno je ukinuti svojstvo javnog dobra, nerazvrstana cesta, zbog toga da bi se formirala građevinska čestica sukladno prijavnom listu. S obzirom da se ista sastoji od više čestica, ne samo nerazvrstane ceste nego i drugih čestica, potrebno je jednostavno za taj dio ukinuti svojstvo javnog dobra i nakon toga ćemo mi sukladno zakonima upisati tu pristupnu cestu kao nerazvrstanu cestu u vlasništvu lokalne samouprave, odnosno Grada Ivanca. Procedura koja se prema zemljišnim knjigama mora provesti jer se parcelacija u ovakvom obliku ne može provesti.

Otvorena je rasprava.

Nitko se nije javio za raspravu pa predsjednica zaključuje raspravu i prelazi na glasovanje.

Nakon provedenog glasanja, predsjednica Vijeća konstatira da je svih 16 nazočnih vijećnika glasovalo „za“ te je jednoglasno sa 16 glasova donijeta

**O D L U K A**

**o ukidanju svojstva javnog dobra u općoj uporabi**

**– nerazvrstana cesta na k.č.br. 3243 k.o. Jerovec**

Članak 1.

Ovom Odlukom utvrđuje se ukidanje svojstva javnog dobra u općoj uporabi – nerazvrstana cesta na nekretnini označenoj kao k.č.br. 3243 k.o. Jerovec, u naravi nerazvrstana cesta NC 3-038-1 Jerovec, ukupne površine 802 m2, upisane u z.k.ul. br. 5669 za k.o. Jerovec, kao javno dobro u općoj uporabi – nerazvrstana cesta, u vlasništvu Grada Ivanca, Ivanec, Trg hrvatskih ivanovaca 9b, OIB 84121580205, prema Prijavnom listu za k.č.br. 1143, 3243, obje u k.o. Jerovec (Geodetski projekt br. 227/16, izrađen od Geoizmjera d.o.o., Ak. Mirka Maleza 3, Ivanec) koji je sastavni dio ove Odluke, a za potrebe formiranja građevne čestice radi izgradnje pristupne ceste na odlagalište otpada „Jerovec“, sve sukladno prostorno-planskoj dokumentaciji Grada Ivanca.

Članak 2.

Utvrđuje se da je trajno prestala potreba za korištenjem predmetne nekretnine kao javnog dobra u općoj uporabi – nerazvrstana cesta, iz članka 1. ove Odluke, te se isključuje iz opće uporabe.

Članak 3.

Temeljem ove Odluke, Općinski sud u Varaždinu, Stalna služba u Ivancu, izvršit će brisanje statusa javnog dobra u općoj uporabi – nerazvrstana cesta na nekretnini iz članka 1. ove Odluke, te će izvršiti upis prava vlasništva na ime i u korist: Grad Ivanec, Ivanec, Trg hrvatskih ivanovaca 9b, OIB 84121580205.

Članak 4.

Ova Odluka stupa na snagu danom donošenja i objavljuje se u Službenom vjesniku Varaždinske županije.

**TOČKA 6.**

**Zaključak o prijenosu prava vlasništva Gradu Ivancu**

Uvodno obrazloženje podnijela je Marina Držaić – pročelnica Upravnog odjela za lokalnu samoupravu, imovinu i javnu nabavu: Zakon o grobljima definira jasno da su groblja komunalni objekti u vlasništvu jedinica lokalne samouprave na čijem se području nalaze. Isto tako, i svi objekti koji su izgrađeni na tim česticama, odnosno groblju, konkretno se radi o grobnoj kući u Ivancu. S obzirom da je stanje u zemljišnim knjigama još od vremena kada je Ivkom bio komunalno stambeno poduzeće, odnosno Komunalno poduzeće Ivanec, potrebno je u zemljišnim knjigama izvršiti promjenu. Da bi se takva promjena mogla izvršiti odnosno da bi Grad Ivanec kao investitor mogao vršiti zahvate na grobnoj kući potrebno je urediti vlasničke odnose između Grada i komunalnog poduzeća. Te odnose definira Zakon o uređivanju imovinsko pravnih odnosa u svrhu izgradnje infrastrukturnih građevina, a prema kojem kada se vrše, da tako kažem, transakcije između tijela javnih vlasti, to nije naplatni pravni posao. Zbog toga je Gradskom vijeću predloženo da daje suglasnost na zaključivanje ugovora o prijenosu prava vlasništva, a sve s obzirom na činjenicu da su to objekti koji su u vlasništvu lokalne samouprave, odnosno objekti koji su od javnog značaja i veće vrijednosti. Gradsko vijeće bi moralo donijeti odluku kojom daje suglasnost na zaključenje takvog ugovora.

Otvorena je rasprava.

Miljenko Grudiček: Znamo da je Grad posljednji niz godina već dosta investirao u groblje baš u Ivancu. Malo je čudno da je to zemljište u vlasništvu Ivkom-a. Postavljam pitanje kako će onda biti sa grobljem u Radovanu, gdje su građani dali na upravljanje također Ivkom-u kao upravitelju groblja, a sami su financirali i otkup zemljišta i izgradnju grobne kuće itd. Međutim, koliko je meni znano, Ivkom trenutno ne naplaćuje, odnosno naplaćuje prodaju grobnih mjesta, međutim sva ta sredstva koja su građani onog dijela Radovana i Tužnog investirali u otkup zemljišta se u stvari investira u održavanje groblja. Što će se dogoditi u trenutku kad se groblje popuni? Dakle, opet napominjem da je radovansko groblje imalo prije upravitelja groblja 37 godina, imam blagajničku knjigu groblja, gdje se vodilo računa o otkupu, proširenju, uređenju itd. Postavljam pitanje hoće li onda isti taj sistem biti da će se to predati Gradu, pa će Grad preuzeti zemljište, odnosno možda već i je, ja zaista ne znam, mještani ne znaju na koji način jer smo mi sami financirali otkup ovog zemljišta sa strane koje je i koje se dokupilo za groblje. Mislim da je to čisto tehnička stvar da je Ivkom trebao ta sredstva kod prodaje mjesta za redovno tekuće održavanje, a ne znaš koliko i kako, a puno se naplaćuje po grobnom mjestu. U budućnosti prenijet ćemo Gradu bez naknade, a opet će mještani kroz porez direktno platiti. Meni to nije nikako jasno da može postojati toliki niz godina da je Grad investirao i u grobnu kuću i u proširenje groblja da nije bio vlasnik. Da za neke druge situacije se traži da mora biti, evo sada za nerazvrstanu cestu, mora biti vlasnik parcele. Kako je moguće da se toliki niz godina investiralo u groblje u Ivancu, a nisu bili riješeni imovinsko-pravni odnosi.

Milorad Batinić: Tamo gdje se investiralo na groblju u Ivancu tamo je bilo riješeno, radi se o grobnoj kući.

Marina Držaić: Grad je sva ova zemljišta koje ulaze kod proširenja groblja otkupljivao, nije Ivkom. Grad je vlasnik tog zemljišta. Ova situacija se dogodila na ovoj čestici koja je upisana u ugovoru, znači dvije čestice, jedna od 3300 kvadrata i jedna od 3160 kvadratnih metara. Radi se o dijelu groblja.

Milorad Batinić: Znači o grobnoj površini, tlocrtnoj površini grobne kuće.

Branko Putarek: Grobna kuća rađena je isto i u Ivancu samodoprinosom, s time da je nositelj investicije i sredstava samodoprinosa bio Ivkom odnosno pravni prednik Ivkoma, Komunalna radna organizacija. Znači samodoprinosom je isto rađeno, međutim projekat i građevinsku dozvolu vadio je Ivkom. Znači, grobna kuća je bila vođena gruntovno, međutim onda kad se išlo izgraditi i vaditi građevinsku dozvolu onda je Ivkom bio kao investitor, odnosno njegov pravni prednik Komunalna radna organizacija. Isto je bilo prije, Općina je vodila taj posao samodoprinosa i sve ostalo, samo na Ivkom je glasila građevinska dozvola, zato je ta čestica prenesena bila na Ivkom.

Miljenko Grudiček: Zbunjuje tih 3300 i 3160 m2. Ne možete reči da je grobna kuća 6000 m2.

Branko Putarek: Obuhvaća grobnu kuću i staro - novi dio groblja.

Ljubica Friščić: U prošlom stoljeću 70-ih godina, ispod naše grobne kuće je prazno još bilo to zemljište, to se poslije sad ispunilo, zato je toliko velika ta čestica.

Zdenko Đula: Pitanje je da li su na tim česticama sva grobna mjesta prodana i što će se događati promjenom ovog vlasništva, ukoliko sva grobna mjesta nisu prodana, to postaje prihod Grada Ivanca ili čiji ako je Grad Ivanec ponovno vlasnik, ako nisu sva grobna mjesta prodana?

Marina Držaić: Dakle, to definiraju druge odluke o grobljima. Ovo su vlasničkopravni odnosi, situacija se tu ništa ne mijenja, tko je upravitelj grobljem, sukladno zakonu zna se tko je vlasnik, ovo je samo vlasništvo, ali po pitanju groblja, naknada, održavanja to definiraju druge odluke, ali ne ta odluka. Dakle, da li tu još ima slobodnih grobnih mjesta ili su sva prodana ja mislim da danas ne možete dobiti odgovor na to.

Stanko Rožman: Da li su sva mjesta prodana? Pa gotovo su sva. Tu imamo direktora tvrtke Ivkom koji upravlja grobljima u Ivancu i svim grobljima na našem području. To je, kao što ste maločas konstatirali, staro-novo groblje i tu su gotovo sva grobna mjesta prodana, ako imaju neka to su ona koja su napuštena, koja se mogu ponovno staviti u nekakvu slobodnu prodaju. Ako se takva mjesta jave, ona će se ponovno dodijeliti nekome i prihod od prodaje grobnih mjesta prihod je proračuna grada i to treba razlikovati od godišnje grobne naknade koja se plaća za održavanje groblja. Groblja su u vlasništvu jedinica lokalne samouprave po zakonu i tu nema nikakve dvojbe. Ako groblje u Radovanu nije uknjiženo na takav način, uknjižit ćemo. Ima niz još takvih stvari koje, nažalost, nismo uspjeli proknjižiti, ima nas toliko koliko nas ima i ograničeni smo, dakle, ima još niz stvari koje moramo riješiti. Što će biti danas, sutra? Grad Ivanec će preuzeti ulogu sa upravom groblja, preuzet će svu odgovornost, ako će trebati otkupiti zemljište otkupit će se zemljište, ako će trebati proširiti groblje, Grad Ivanec će morati proširiti groblje.

Miljenko Grudiček: Bilo bi dobro da ne čekate 15-20 godina kao za Ivanec, nego da se sada u paketu riješe sva groblja, sugestija.

Milorad Batinić: Što se tiče rješavanja imovinsko pravnih odnosa, u zadnjih 7, 8 godina se intenzivno radi, naprosto dinamika sređivanja imovinskopravnih odnosa koja je bila zatečena prije, praktički i neke ulice i ceste koje su stare po 30, 40 godina, još su privatni vlasnici bili upisani, promptno se radi na onome čega se dotaknemo kroz realizaciju projekta , a sve ove druge stvari koje znamo da su problem, radi se i prema dinamici koja je nama mogućnost, prema financijskim sredstvima, jer to je izuzetno skupo, isto tako i prema mogućnostima, odnosno kapacitetima gruntovne i katastra.

Marina Držaić: Dakle, jednostavniji postupci gdje se mogu izvršiti upisom u gruntovne knjige jednim prijedlogom, to je sigurno 85% imovinskopravnih odnosa što se tiče vlasništva Grada Ivanca je riješeno. Međutim svi ostali postupci se vode pred sudom, to su pojedinačni ispravni postupci. Prvo, što su izuzetno skupi i dugotrajni. Vi znate ako idete pojedinačno za sebe kao osoba sređivat gruntovno stanje koliko vas to košta, po jednoj čestici 2500 kn plus geodetski elaborat 5000, pa sad stavite puta koliko čestica koliki je to iznos novaca. Prema tome, to su komplicirani postupci, dugotrajni, vlasnika nema, pokojni su, itd. Radi se i dogodi se da se u poslu naiđe na situaciju kao što je ova, mi to riješimo čim dođemo do te informacije. Mi sređujemo gruntovno stanje prema posjedovnom stanju u katastru. Do drugačijih podataka niti ne možemo jer ih nemamo. To traje i trajat će još nažalost.

Više se nitko se nije javio za raspravu pa predsjednica zaključuje raspravu i prelazi na glasovanje.

Nakon provedenog glasanja, predsjednica Vijeća konstatira da je svih 16 nazočnih vijećnika glasovalo „za“ te je jednoglasno sa 16 glasova donijet

**Z A K L J U Č A K**

1. Gradsko vijeće Grada Ivanca daje suglasnost na prijedlog Ugovora br. 251/17 o prijenosu prava vlasništva bez naknade, KLASA: 943-01/17-01/46, URBROJ: 2186/12-02/32-17-1, za nekretnine u vlasništvu Ivkom-a d.d., Ivanec, Vladimira Nazora 96b, OIB 31407797858.
2. Sukladno Ugovoru iz točke 1. ovog Zaključka, nekretnine označene kao:

- k.č.br. 12937 k.o. Ivanec, u naravi groblje, ukupne površine 3320 m2, i

- k.č.br. 12939 k.o. Ivanec, u naravi oranica, ukupne površine 3160 m2,

bez naknade i bezteretno, prenose se u vlasništvo Grada Ivanca, u svrhu rekonstrukcije grobne kuće u Ivancu.

1. Za zaključivanje Ugovora sukladno ovom Zaključku, ovlašćuje se gradonačelnik Grada Ivanca Milorad Batinić.
2. Ovaj Zaključak stupa na snagu danom donošenja.

Sve točke dnevnog reda su obrađene pa predsjednik zaključuje rad sjednice.

Dovršeno u 19,56 sati.

ZAPISNIK IZRADILA: PREDSJEDNICA GRADSKOG

Snježana Canjuga VIJEĆA GRADA IVANCA:

Ksenija Sedlar Đunđek